
Linnavara võõrandamine 
(kinnistu Raudsilla 1, Narva)

1. Asjaolud ja menetluse käik

Narva Linnavalitsuse 14.06.2006 korralduse nr 740-k alusel võttis Linnavara- ja Majandusamet oma bilanssi kinnistu aadressil Raudsilla 1, Narvas, katastritunnus 51101:007:0032, maa-sihtotstarve – 100% sotsiaalmaa, pindala 12 950 m2, bilansiline maksumus 90 700 krooni, mille reaalosaks on neljakorruseline koolihoone, milles kasulikku pinda 3556,2 m2, bilansiline maksumus 6 050 000 krooni, ja kahekorruseline töökoda-ladu-garaaž, milles kasulikku pinda 410,7 m2, bilansiline maksumus 290 000 krooni. 
Narva Linnavalitsuse 24.08.2006 korralduse nr 1032-k alusel anti Linnavara- ja Majandusameti bilanssi täiendavalt järgmine aadressil Raudsilla 1 asuv vara: tara 52m², kaevud D=100mm BET 6 tk; veetorud D=100mm malm 33,2m; kanalisatsioon D=150mm KER 172,5m; soojustrass D=80mm teras 120m; teed 4800m² asfaltbetoon; soojusarvesti ja soojussõlm, bilansilise üldmaksumusega 123 556 krooni.
Käesoleval ajal on käimas ettevalmistustööd vee- ja kanalisatsioonivõrgu ning soojusvõrgu kandmiseks ehitisregistrisse, seejärel otsustatakse nende üleandmine AS Narva Vesi ja AS Narva Soojusvõrk omandisse.
Kinnisvarabüroo Uus Maa tegi 02.11.2006 eelnimetatud linnavara eksperthinnangu, milles pakuti vara turuväärtuseks 6 500 000 krooni.

Narva Linnavolikogu rahanduskomisjon tegi 06.12.2006 linnaeelarve projekti arutamisel 2007. a tulueelarve osas ettepaneku suurendada Raudsilla 1 hoone müügihinda 2 110 000 krooni võrra.
2007. a jaanuaris tegi Linnavara- ja Majandusamet Arhitektuuri- ja Linnaplaneerimise Ametile päringu, milles palus teatada, kas nimetatud vara asub muinsuskaitsealal, samuti esitada  arvamus kinnistu võimalike kasutusotstarvete ja hoonestamise kohta.

Arhitektuuri- ja Linnaplaneerimise Amet saatis järelepärimise Muinsuskaitseametile, kellelt saadi järgneva sisuga vastus: „Kuna kõnealloleva krundi (Raudsilla 1) suhtelises läheduses paikneb Narva jõe vastaskaldalt avanevate vaadete seisukohalt oluline mälestis – Narva Aleksandri kirik, oleks soovitav olemasolevast koolihoonest põhja suunas jäävat nõlvapealset ala mitte hoonestada ja koolile kõrgust mitte lisada. Soovi korral hoonestada kooli ja Juhkentali tänava vahelist ala (praegune staadion), tuleks piirduda tänavateristi (Raudsilla tn – Juhkentali tn) praegu piirava hoonestus kõrgusega, mitte rohkem kui 5-6 korrust.”
Arhitektuuri ja Linnaplaneerimise Amet teatas täiendavalt, et nimetatud Raudsilla maa-alale on Narva linna ja Venemaa Föderatsiooni poolt algatatud Narva Linnuse ja Ivangorodi kindluse kandmine UNESCO maailma arhitektuuri- ja kultuuripärandisse. Nimetatud territooriumi kandmine muinsuskaitse alasse on tööstaadiumis.
Eelnimetatud linnavara võõrandamise küsimust arutati Narva Linnavalitsuse linnavarakomisjoni istungil 07.06.2007 (protokoll nr 7), kus võeti vastu otsus:

1. Võõrandada Linnavara- ja Majandusameti bilansis olev linnavara – kinnistu aadressil Raudsilla 1, Narvas, katastritunnus 51101:007:0032, maa-sihtotstarve – 100% sotsiaalmaa, pindala 12 950 m2, bilansiline maksumus 90 700 krooni, mille reaalosaks on neljakorruseline koolihoone, milles kasulikku pinda 3556,2 m2, bilansiline maksumus 6 050 000 krooni, ja kahekorruseline töökoda-ladu-garaaž, milles kasulikku pinda 410,7 m2, bilansiline maksumus 290 000 krooni, samuti tara, asfaltbetoonteed 4800m²б soojusarvesti ja soojussõlm, eelläbirääkimistega pakkumise korras.

2. Teha Linnavara- ja Majandusametile ülesandeks esitada eelnimetatud linnavara võõrandamise küsimus Narva Linnavalitsuse istungile protokollilise otsuse vastuvõtmiseks.

2. Õiguslikud alused

Narva Linnavolikogu 09.06.2005 määrusega nr 18/56 kinnitatud “Linnavara võõrandamise korra” punktide 4, 4.1-4.5 kohaselt, linnavara võib võõrandada, kui vara ei ole vajalik avalikuks otstarbeks ega linna valitsemiseks; vara on muutunud kõlbmatuks avalikuks kasutamiseks, linna valitsemiseks või ei ole otstarbeks tulu saamiseks; kui on kindlaks tehtud, et vara ei ole vajalik linna valitsemiseks, kuid on vajalik riigile või muule avalik-õiguslikule isikule tema seaduses sätestatud ülesannete täitmiseks; vara on vajalik välisriigile diplomaatilise, konsulaar- või kaubandusesinduste tarbeks; võõrandamine on ette nähtud seaduses või linnavolikogu õigusaktidega sätestatud korras. Kuna lähtudes ülalnimetatud hoone seisukorrast ning ekspertarvamusest, et vara võõrandamine on linnale kasulikum kui selle kapitaalremont, samuti võttes arvesse, et seda hoonet ei saa enam kasutada avalikuks otstarbeks, linna valitsemiseks või tulu saamiseks, on otstarbekas hoone võõrandada lähtudes Linnavara võõrandamise korra punktist 4.1. 

Linnavara võõrandamise korra punkti 13 kohaselt toimub linnavara tasu eest võõrandamine avalikul enampakkumisel  või  eelläbirääkimistega pakkumisel. 
Lähtuvalt sama korra punktist 9.1 otsustus nimetatud linnavara võõrandamise puhul võetakse linnavolikogu poolt.

3. Otsus

3.1. Võõrandada Narva Linnavalitsuse Linnavara- ja Majandusameti (registrikood 75029837) bilansis olev linnavara – kinnistu aadressil Raudsilla 1, Narvas, katastritunnus 51101:007:0032, maa sihtotstarve – 100% sotsiaalmaa, pindala 12 950 m2, bilansiline maksumus 90 700 krooni, mille reaalosaks on neljakorruseline koolihoone, milles kasulikku pinda 3 556,2 m2, ja kahekorruseline töökoda-ladu-garaaž, milles kasulikku pinda 410,7 m2, bilansiline maksumus 290 000 krooni, eelläbirääkimistega pakkumise korras alghinnaga 15 000 000 (viisteist miljonit) krooni.

3.2.   Kehtestada järgmised võõrandamise lisatingimused:

3.2.1 maa sihtotstarbe muutmise võimalus sihtotstarbeks elamumaa, ärimaa, ühiskondlike hoonete maa;
3.2.2 uute hoonete ehitamise korral või kinnistu oluliseks osaks olevate hoonete ümberehitamise korral Muinsuskaitseameti soovitatud piirangute järgmine;
3.2.3 investeeringud varasse vähemalt 60 000 000 (kuuekümne miljoni) krooni ulatuses 5 (viie) aasta jooksul müügilepingu sõlmimisest vastavalt ostja poolt pakutud graafikule;

3.2.4 investeerimiskohustuse mittetäitmisel või mitteõigeaegsel täitmisel rakendatakse trahvi 10% (kümne protsendi) ulatuses tähtajaks tegemata investeeringute summalt;

3.2.5 trahvi tasumine ei vabasta ostjat endale võetud kohustuste täitmisest;
3.2.6 ostja poolt endale müügilepinguga võetud kohustuste mittetäitmisel või mittenõuetekohasel täitmisel on müüjal asja tagasiostuõigus hinnaga, millega lepingu objekt müüdi.

3.3.  Kehtestada enampakkumise osavõtutasu 10 000 (kümme tuhat) krooni ja tagatisraha        650 000 (kuussada viiskümmend tuhat) krooni.

4. Otsuse vaidlustamine

Halduskohtumenetluse seadustiku § 9 lõike 1 kohaselt võib otsust vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemise päevast.

5. Rakendussätted

Otsus jõustub seaduses sätestatud korras.

Mihhail Stalnuhhin

Narva Linnavalitsus võtab vastu protokollilise otsuse:

1.  Taotleda Narva Linnavolikogult otsuse vastuvõtmist linnavara – Narvas Raudsilla 1 asuva  kinnistu võõrandamiseks vastavalt lisatud Narva Linnavolikogu otsuse eelnõule. 

2.  Volitada Narva Linnavalitsuse Linnavara- ja Majandusameti direktori kt Arkadi Nikolajevi´t antud küsimust ette kandma Narva Linnavolikogu istungil.

Tarmo Tammiste 





Ants Liimets

Linnapea                                                                        
Linnasekretär

